Haški tribunal, četiri godine od završetka suđenja, u prvostepenoj presudi oslobodio je lidera Srpske radikalne stranke Vojislava Šešelja po svih devet tačaka optužnice koja ga tereti da je govorom mržnje podsticao i podržavao ratne zločine u Hrvatskoj i BiH tokom ratnih sukoba i proterivanje Hrvata iz Vojvodine. Šešelj nije prisustvovao izricanju presude.

Foto: M. Milanković / RAS Srbija Šešelj zadovoljan

21.27 Šešelj: Niko od bivših kolega koji su sad u SNS-u me nije zvao danas

Lider Srpske radikalne stranke Vojislav Šešelj ocenio je večeras da žalba predstavnika Haškog tribunala na njegovu oslobadjaju presudu teško da može dovesti do nekog rezultata.

- Valjda će se žaliti ali nemaju nikave argumente, prema tome teško da nešto mogu postići - rekao je za televiziju N1 Šešelj. On je naveo i da ga niko od bivših kolega iz SRS-a koji su danas u Srpskoj naprednoj stranci nije zvao tokom dana, a najavio je i da će podneti žalbu protiv Hrvatske zbog zabrane ulaska u tu zemlju.

- Žaliću se njihovoj višoj instanci, da li je to Upravni sudu ili kako se već zove ta instanca saznaću uskoro...planirao sam da odem u Zagreb i da prošetam Trgom bana Jelačića, da odem u gradsku kafanu, razgledam knjižare - rekao je Šešelj.

21.22 Advokati: Šešelj neće dobiti odštetu od Haga

Lider SRS Vojislav Šešelj koji je danas oslobođen svih optužbi neće moći da računa na odštetu od Haškog tribunala za godine koje je proveo u njemu, jer Haški sud uopšte ne predviđa takvu mogućnost.

- Nijedan od haških optuženika koji su oslobođeni, bez obzira koliko su vremena proveli u Hagu, poput Momčila Perišića, Milana Milutinovića, Ante Gotovine, Nasera Orića, nikada nije dobio nijednu paru od Haškog suda - kaže za “Blic” advokat Branislav Tapušković.

21. 14 Duraković: Radikali nam opet prete klanjem

Načelnik opštine Srebrenica Ćamil Duraković kaže da su simpatizeri radikala iz obližnjeg Bratunca presudu Šešelju slavili kruženjem u automobilima ukrašenim zastavama SRS-a, uz povike da će ponovno klati.

- Ovo je zaista paradoks. Da se danas na 13. godišnjicu od ukopa prvih 600 žrtava genocida u Srebrenici dešava ovako nešto, da ljudi otvoreno prijete novim klanjem. Šalju iste one poruke koje su nam slali 1992. godine. Ovo zaista nema smisla - poručuje Duraković.

20. 30 Rogozin: Da sam Šešelj, poslao bih sudije tribunala u zatvor

Potpredsednik ruske vlade Dmitrij Rogozin izjavio je danas u susretu sa potpredsednikom Vlade Srbije Ivicom Dačićem da bi, da je na mestu lidera Srpske radikalne stranke Vojislava Šešelja, stavio u zatvor sudije Haškog tribunala. Opširnije pročitajte OVDE.

19. 52 Selimi: Šešelju nikada neće biti dozvoljeno da uđe na Kosovo

Zamenik ministra spoljnih poslova Kosova Petrit Selimi najavio je da lider radikala nikada neće moći da uđe na teritoriju Kosova. Opširnije pročitajte OVDE.

19.05 Milanović: Šešelj je politički kriminalac i krvnik hrvatskog i srpskog naroda

Zoran Milanović

Bvši premijer i lider najuticajnijeg hrvatskog opozicionog SDP-a Zoran Milanović nezadovoljan je oslobađajućom presudom Haškog tribunala Vojislavu Šešelju, jer smatra da je on "politički kriminalac" i "krvnik i hrvatskog i srpskog naroda". Opširnije pročitajte OVDE.

18. 29 Na protestu zbog oslobađanja Šešelja okupilo se tek nekoliko ljudi

Povodom oslobađajuće presude Haškog suda Vojislavu Šešelju, nekoliko organizacija u Hrvatskoj pozvalo je građane da se u 18 sati okupe na protestu na centralnom trgu u Zagrebu. Međutim, po svemu sudeći, protest je doživeo fijasko jer se okupilo tek nekoliko ljudi.

18. 00 Kolinda o presudi: Šešelj je najveći zločinac na ovim prostorima

Kolinda Grabar Kitarović

Hrvatska predsednica Kolinda Grabar-Kitarović smatra da je Vojislav Šešelj jedan od najvećih zločinaca na ovim prostorima i da je oslobađajuća presuda Haškog tribunala sramotan potez međunarodnog krivičnog prava. Opširnije pročitajte OVDE.

17:25 Orešković: Uhapsićemo Šešelja ako uđe u Hrvatsku

Premijer Tihomir Orešković izjavio je u neformalnom razgovoru s novinarima u Vukovaru da će Šešelj biti uhapšen ako dođe u Hrvatsku, prenosi Večernji list na portalu.

- Pa neka dođe, uhapsićemo ga - rekao je Orešković.

17:05 Ruski MIP: Današnja presuda dokaz da je proces izmišljen

Oslobađajuća presuda lideru SRS Vojislavu Šešelju u Haškom tribunalu predstavlja potvrdu višegodišnjeg stava Rusije da je proces protiv njega izmišljen i skandalozan, izjavila je portparolka ruskog Ministarstva spoljnih poslova Marija Zaharova. Opširnije pročitajte OVDE.

16.30 - Pajtić: O politici Šešelja, Nikolića i Vučića sudiće građani na izborima

Predsednik Demokratske stranke Bojan Pajtić izdao je saopštenje u kom ističe da se Šešeljeva presuda ne odnosi na političku odgovornost i politiku koja je dovela do progona nacionalnih manjina iz Srbije, BiH i Hrvatske. Zatim je dodao da ipak nije primereno da on komentariše donetu presudu jer je DS organizacija koja se zalaže za vladavinu prava.

16.25 - MUP Hrvatske zabranio Šešelju ulazak u zemlju

Nakon današnje oslobađajuće presude Vojislavu Šešelju i brojnih reakcija koje je takva odluka izazvala, MUP Hrvatske je zabranio ulazak Šešelju u tu zemlju. Portparolka hrvatske policije Helena Biočić izjavila je da je MUP obavestio graničnu kontrolu da Šešelju izda rešenje o odbijanju ulaska u Hrvatsku u slučaju da se on pojavi na nekom od graničnih prelaza.

Prema njenim rečima, takva odluka je u skladu sa Zakonom o strancima koji predvidja mogućnost da se strancu odbije ulazak u Hrvatsku zbog opasnosti od ugrožavanja javnog poretka Hrvatske, nacionalne sigurnosti ili javnog zdravlja.

16.20 - Obradović: Presuda je potvrdila navode našeg pravnog tima

Šef pravnog tima Srbije u Hagu Saša Obradović rekao je da su kolege iz diplomatskih predstavništava očekivale osudu.

"Čuli smo jednu osudu tužilaštva za svoj celokupan rad u ovom predmetu. Želim da iznesem i lično zadovoljstvo što je danas sudija Žan Klod Antoaneti zajedno sa sudijom Mandiaje Niangnom iz Senegala potvrdio neke od navoda koje je naš pravni tim sa kojim sam imao čast da rukovodim pred Međunardnim sudom pravde prethodno iznosio u sporu protiv Hrvatske", naveo je Obradović.

16.05 - Analitičari: Oslobađajuća presuda Šešelju je vetar u leđa SRS na izborima

Politički analitičar Đorđe Vukadinović je rekao da je Haški tribunal i ranije u svojoj praksi imao i neke presude u kojima su neki optuženi nelogično oslobođeni, a neki nerealno i teško kažnjeni.

"Najčešće su Srbi bivali u ovoj drugoj, a ne u prvoj grupi, i utoliko je iznenađenje veće", rekao je Vukadinović. On je dodao da će presuda Šešelju biti vetar u leđa SRS na izborima.

Foto: RAS Srbija

16.00 - Hrvatski ministar: Ponovo gore Slavonija, Baranja, Zvornik, ponovo su ubijeni ljudi...

Hrvatski ministar pravosuđa Ante Šprlje izjavio je danas u Osijeku da je oslobađajuća presuda Vojislavu Šešelju tužan dan za civilizaciju i 21. vek, te da danas "ponovo gore Slavonija, Baranja, okolina Sarajeva, Zvornik i Mostar, ponovo su zapaljene kuće, i ponovo su ubijeni, silovani i opljačkani ljudi".

Šprlje je inajavio pokretanje, kako je rekao, određenih postupaka s obzirom na to da Šešelj nastavlja da širi mržnju na Balkanu što je, prema hrvatskom zakonu, kažnjivo delo. On je dodao da će Hrvatska od Haškog tužilaštva zatražiti da uloži žalbu.

15.45 - Latanci citirala Cicerona: "U ratu zakoni ćute"

"Dok sam čitala presudu većine članova Veća, imala sam utisak da sam se vratila mnogo vekova unazad, u davno vreme istorije čovečanstva, kada su Rimljani, da bi opravdali svoja krvava osvajanja i ubistva svojih političkih neprijatelja u građanskim ratovima, govorili: "silent enim leges inter arma". ("U ratu zakoni ćute", Ciceron). Ovim rečima sudija Flavia Latanci zaključila je svoje izdvojeno mišljenje o presudi Vojislavu Šešelju.

15.35 - YUCOM: Pokazalo se da Haški tribunal ipak nije politički sud

Predsednik Komiteta pravnika za ljudska prava YUCOM Milan Antonijević rekao je da je Haški tribunal presudom pokazao da nije politički sud. On je dodao da se mora uzeti u obzir da je postupak trajao 13 godina.

"Pravo na suđenje u razumnom roku jeste bilo prekršeno, nijedno sušenje ne može trajati toliko godina", rekao je on. Dodao je i da se nezadovoljstvo koje se sad može videti u regionu, videlo i nakon ranijih oslobađajućih presuda Haškog tribunala, za zločine nad Srbima u BiH i Hrvatskoj.

15.25 - Protest u 18 sati u Zagrebu

Povodom oslobađajuće presude Haškog tribunala Vojislavu Šešelju za zločine nad civilima u Hrvatskoj, BiH i Vojvodini, Platforma 112 i Centar za žene žrtve rata, ali i brojne druge hrvatske nevladine organizacije zakazale su za danas u 18 sati protest na zagrebačkom Trgu bana Jelačića. Protest će biti održan pod nazivom "Oslobadjanje Šešelja - poraz za pravdu, sramota za sud, nepravda za žrtve", javlja Indeks.hr.

"U protestnom činu solidarnosti sa svim žrtvama rata i njihovim porodicama koje je današnja oslobađajuća presuda Šešelju duboko pogodila kao još jedan izostanak pravde i nepriznavanja njihove patnje".

15.20 - Gradonačelnik Vukovara: Tragedija je postala tragikomedija

Gradonačelnik Vukovara Ivan Penava ocenio je danas da je oslobađajuća presuda Vojislavu Šešelju poražavajuća i "žalosna" za ceo civilizovani svet. On je dodao da se ovim "tragedija se pretvorila u tragikomediju".

"Jasno je doznačeno hrvatskom narodu da se, kao i 1991. godine treba uzdati u sebe, svoj narod, u svoju tradiciju i kulturu i ne računati na pomoć nikakvih međunarodnih elemenata. Kako su promatrali zločine 1991. godine, koji su se i ovde desili uz njihov blagoslov, tako su i danas doneli presudu na tom tragu", rekao je Penava.

15.16 - Ona se jedina usprotivila presudi Šešelju

Foto: Wikipedia / RAS Srbija Flavia Latanci

Vojislav Šešelj oslobođen je po svim tačkama optužnice za ratne zločine i kršenje pravila ratovanja, ali odluka Veća Haškog suda gotovo ni po jednoj tački nije bila jednoglasna. Jedina se usprotivila - sudija Flavia Latanci. Opširnije pročitajte OVDE.

15.05 - Jovanović: Šešelja se stide pristojni ljudi u Srbiji

Predsednik Liberalno demokratske partije (LDP) Čedomir Jovanović ocenio je danas da oslobađajuća presuda Haškog tribunala predsedniku Srpske radikalne stranke (SRS) Vojislavu Šešelju nije razlog za zaboravljanje politike zločina iz '90-ih godina. On je dodao da je Šešelj "bio i ostao paradigma politike koje se stidi svaki pristojan čovek u Srbiji". Opširnije pročitajte OVDE.

15.00 - Đukanović: Čestitam slobodu Šešelju

Predsednik Vlade Crne Gore Milo Đukanović čestitao je lideru Srpske radikalne stranke Vojislavu Šešelju slobodu, ističući da mu je drago da svaki čovek bude slobodan. Opširnije pročitajte OVDE.

Milo Đukanović

14.55 - "Majke enklava Srebrenica i Žepa": Za presudu kriv veliki lobi Srbije i Rusije

Predsednica Udruženja "Majke enklava Srebrenica i Žepa" Munira Subašić izjavila je da je ogorčena oslobađajućom presudom Vojislavu Šešelju.

"Čula sam davno da je Šešelj njihova noćna mora i oni su njega pustili samo da ga se reše. Nije ovo slučajno, već se radi o nekoj igri", rekla je ona i dodala da će on sada podizati optužnice protiv "naše dece koja im kriva jer su ostala živa".

14.52 - Štrbac: Presudu ni Šešelj ne bi bolje napisao

Direktor Dokumentaciono-informativnog centra "Veritas" Savo Štrbac je rekao da ni sam lider radikala Vojislav Šešelj ne bi bolje napisao obrazloženje oslobađajuće haške presude. On je istakao da veće u obrazloženju presude kompleksno sagledalo situaciju, što neće ići u prilog ni Hrvatima u Hrvatskoj, ni muslimanima u BiH. Opširnije pročitajte OVDE.

14.45 - Svetski mediji o presudi: "Ultranacionalista oslobođen, nema dokaza o krivici"

BBC objavio je vest o oslobađajućoj presudi lideru SRS Vojislavu Šešelju na udarnom mestu na naslovnoj strani svog sajta navodeći da je Haški tribunal odlučio da srpski ultra-nacionalista Vojislav Šešelj nije kriv za ratne zločine i zločine protiv čovečnosti tokom balkanskih ratova 1990-ih. Kako su ostali mediji preneli ovu vest pročitajte OVDE.

Foto: Screenshot / screenshot

14.38 - Poplašen: Optužnica protiv Šešelja od početka bila na klimavim nogama

Bivši predsednik Republike Srpske i nekadašnji lider Srpske radikalne stranke u RS Nikola Poplašen izjavio je da je optužnica protiv Vojislava Šešelja "od početka bila falsifikat i na klimavim nogama".

"Radi se o čoveku koji može biti ocenjivan sa stanovišta verbalnog delikta, ali verbalni delikt odavno nije deo inkrimisanih pravnih sankcija u pravno uređenim državama. Druga je stvar, ko se i koliko slaže sa političkim stavovima i političkim delovanjem Vojislava Šešelja, ali to nije i ne može biti predmet Haškog tribunala nego nekih demokratskih procesa", kazao je Poplašen.

14.27 - Artmanova: Šokirana sam načinom na koji je Šešelj oslobođen

Bivša portparolka Tužilaštva haškog tribunala Florans Artman kaže da je šokirana i zbog oslobađanja Šešelja, ali i zbog načina na koji se to desilo i kojim se poriču ratni događaji. Opširnije pročitajte OVDE.

Foto: Medija centar Beograd / www.mc.rs

14.10 - Kuća ljudskih prava: Najporaznija presuda Haškog tribunala

Zagrebačka "Kuća ljudskih prava" ocenila je oslobađajuću presudu Vojislavu Šeselju kao dosad "najporazniju prvostepenu presudu Haškog tribunala".

"Šokirani smo odlukom koja predstavlja protivrečnost ustaljenoj međunarodnoj praksi", piše u saopštenju te hrvatske organizacije civilnog društva i izražava očekivanje da će se u žalbenom delu postupka "pravda na kraju ostvariti".

Foto: UN / screenshot Obrazloženje presude Haškog tribunala

14.05 - Bramerc: Tužilaštvo deli frustraciju porodica koje nisu zadovoljne presudom

Bramerc je potvrdio da je njegova Kancelarija primila na znanje oslobadjajuću presudu Vojislavu Šešelju te da će nakon pažljive analize obrazloženja sudskog veća za nekoliko dana odlučiti hoće li se žaliti. Opširnije pročitajte OVDE.

Serž Bramerc

14.00 - Nikolić: Indiferentan sam prema presudi

Predsednik Srbije Tomislav Nikolić rekao je da indiferentan prema presudi lideru radikala i prema njemu lično, ali je istakao da je Hag "mera za Srbina". Opširnije pročitajte OVDE.

Foto: Tanjug / Tanjug

13.53 - Komadina: Hrvatska je doživela novu nepravdu

Potpredsednik stranke SDP rekao je da je Hrvatska ovom presudom doživela novu nepravdu i da je u pitanju politički motivisana odluka suda.

On je dodao da je oslobađanje Šešelja novi poraz pravosuđa, zločin nad žrtvama i kamen spoticanja u odnosima između Hrvatske, Srbije i BiH. Šta su drugi hrvatski političari rekli o presudi pročitajte OVDE.

13.49 - Proslava u "plavom karavanu" u Bijeljini

Sloboda za lidera radikala biće proslavljena u Bijeljini vožnjom srpskih radikala kroz grad u "plavom karavanu", najavljeno je iz SRS. "Plavi karavan" kroz Bijeljinu najavljen je za 14 sati.

13.40 - Tim Džuda za "Blic": Presuda je šamar za sve koji se sećaju ratova

Tim Džuda, britanski analitičar i urednik uglednog “Ekonomista”, kaže za “Blic” da oslobađajuća presuda za Vojislava Šešelja neće doprineti pomirenju u regionu.

- Presuda je šamar za sve koji se sećaju ratova i koji su bili na bojištima. Obrazloženje da su Šešeljevi ljudi bili raspoređeni kako bi zaštitili civile je toliko bizarna da ne znam ni šta da prokomentarišem. Očigledno da ovakva sudska odluka ne pomaže pomirenju u regionu i samo pomaže ekstremnom nacionalizmu u Srbiji, a potom i istim rekacijama iz Hrvatske, Bosne i sa Kosova. Složio bih se i sa akademikom Erikom Gordijem koji je napisao: “Ovo je velika pobeda za sve naduvene nasilne ludake svuda!” - ističe britanski analitičar.

13.36 - Fila: Presuda Šešelju će uticati na drugostepenu presudu Karadžiću

Poznati beogradski advokat Toma Fila kaže da je došlo do preokreta i ocenio da će oslobađajuća presuda Šešelju uticati na drugostepenu presudu Radovanu Karadžiću. Opširnije pročitajte OVDE.

13.35 - Čanak: Unesrećeni očekuju pravdu, presuda je šokantna

Liga socijaldemokrata Vojvodine je saoptila da je šokirana presudom Vojislavu Šešelju.

"Svi proterani i unesrećeni devedesetih zaslužuju pravdu", istaknuto je u saoptenju LSV koje je potpisao predsednik Nenad Čanak.

13.30 - Radikali puštaju Šešeljeve govore sa razglasa u Novom Sadu

Simpatizeri Srpske radikalne stranke u Novom Sadu ubrzo nakon nakon oslobađanja Šešelja pred tribunalom u Hagu počeli su da slave njegovu slobodu. Novosadskim ulicama vozili su kombi sa montiranim zvučnicima i okićen zastavom Srpske radikalne strane, a sa rasglasa su puštani govori lidera radikala.

Foto: M. S. / RAS Srbija Radikali slave u Novom Sadu

13.25 - Bilt: Jako je čudno što je Hag oslobodio Šešelja

Bivši šef švedske diplomatije Karl Bilt na svom Tviter profilu napisao je da je iznenađujuće da je Hag oslobodio Šešelja svih optužbi.

On je dodao i da je "jako čudno" čitati paralelu presude Karadžiću i Šešelju.

13.17 - Advokat Lukić: Šešelj može da traži odštetu, ali niko je još nije dobio

Advokat Novak Lukić kaže da lider Srpske radikalne stranke ima pravo da traži odštetu za godine provedene u pritvoru, ali da tu odštetu do sada niko nije dobio zbog određenih pravila UN. Opširnije pročitajte OVDE.

Foto: Julian Nitzsche / Wikipedia Tribunal u Hagu

13.12 - Biserko: Hag je pokazao ozbiljne slabosti, nadam se da će drugostepena presuda biti drugačija

Sonja Biserko iz Helsinškog odbora za ljudska prava kaže za "Blic" da je presuda Haškog tribunala šokantna i da je veoma razočarana.

- Ne znam da li će drugostepena presuda biti drugačija. Nadam se da hoće. Bilo je problema oko vođenja postupka, ali to nije opravdanje. Hag je pokazao ozbiljne slabosti i uveo konfuziju oko svega. Do sada niko niz Srbije nije osuđen za zločine u BiH i Hrvatskoj - navodi Biserko. Ona dodaje da će oslobađajuća presuda Šešelju sada dati krila i imati uticaj na sveopšte stanje duha u Srbiji.

- To će naravno uticati i na izbore, a moglo bi da dovede i do novih napetosti u regionu - zaključuje Biserko.

13.10 - Vučić sutra pred novinarima o Šešelju i Karadžiću...

Predsednik Vlade Srbije Aleksandar Vučić, sutra u podne održaće konferenciju za domaće i strane novinare, na kojoj će govoriti o haškim presudama Radovanu Karadžiću i Vojislavu Šešelju, situaciji u regionu i budućnosti Srbije.

13.07 - Popović: Sada treba osloboditi i Karadžića

Pravni ekspert Vitomir Popović rekao je da bi, nakon oslobađajuće presude lideru Srpske radikalne stranke i u slučaju Radovana Karadžića trebalo da bude donesena oslobađajuća presuda jer obojica nisu mogli kontrolisati sve što se dešavalo na ratištima.

"Ni za koga od njih dvojice nije dokazano da je sistematski imao nameru da nekoga uništava, upropaštava i proteruje", rekao je Popović.

13.04 - Haško tužilaštvo: Znamo da će mnoge žrtve biti razočarane

"Tužiteljstvo prima k znanju današnju presudu. Potpuno razumemo da će mnoge žrtve i zajednice biti razočarane presudom Raspravnog veća", saopštilo je haško tužilaštvo.

13.00 - Šešelj otišao kući da "nešto pojede" i malo spava

Šešelj je upravo napustio prostorije SRS u Zemunu i rekao da ide kući da "nešto malo pojede" i da dremne jer, kako kaže, uvek odspava pre mitinga koji ga čega u 17 sati u Pančevu.

Foto: M. Milanković / RAS Srbija

12.55 - Rogozin: Čestitam mom drugu na pobedi

Potpredsednik Vlade Ruske Federacije Dmitrij Rogozin, koji je u januaru bio u poseti Srbiji i tada se sastao sa Vojislavom Šešeljem, preko Tvitera čestitao je lideru SRS-a pobedu.

"Šešelj je oslobođen po svim tačkama u Hagu. Godine 2003. je došao u Hag da dokaže svoju nevinost. I tamo je proveo 11 godina.." napisao je Rogozin.

12.50 - Dodik: Tokom procesa je bilo jasno da je Tužilaštvo pokrenulo neutemeljen proces

Predsednik Republike Srpske Milorad DOdik rekao da je još iz procesa suđenja bilo potpuno jasno da je Tužilaštvo Haškog tribunala pokrenulo još jedan neutemeljen i politički, a ne pravni proces.

"Izricanje presude Šešelju potvrdilo je sav besmisao 'međunarodne pravde' koja se pokušala promovisati putem ovog tribunala. Jer, kako drugačije objasniti činjenicu da jedno iscrpljujuće, maratonsko suđenje, kakvo je imao Šešelj, dobije ovakav epilog", ocenio je Dodik. Opširnije pročitajte OVDE.

Foto: S Pasalic / RAS Srbija Milorad Dodik

12.45 - Mihinjač: "Vojo Srbine", sve će više mladih ući u stranku

Mira Mihinjić iz SRS je na razglasu ispred stranačkih prostorija vikala: "Vojo Srbine", a kako kaže, sada je najsrećnija osoba i nada se da će se sve više ljudi učaniti u SRS.

- Očekujem sve veći broj mladih u stranci, ali i da za rođendan, koji je na dan izbora, uđem u skupštinu. Radikalno sam srećna i dobro - kaže ona kroz smeh.

12.43 - Radikal sa maskom Putina: "Pobeda je naša"

Ispred prostorija SRS u Zemunu okupili su se članovi partije i prolaznici, a tu je čovek sa maskom ruskog predsednika Vladimira Putina na licu. Kako javlja reporter "Blica" on je na sav glas uzvikivao: "Pobeda je naša!" i da slavi "kao da mu je rođendan".

Foto: D. Briza / RAS Srbija Čovek sa maskom Putina

- Ovo je bolje od rođendana. Pravda je spora, ali dostižna. Matretirali su nam čoveka koji nam je bio jako bitan. Član sam SRS-a od prvog dana i Šešelj nikada nije bio ratni zločinac. On je samo upućivao ljude šta može i kako - kaže Slaviša Radišić.

Vesna iz Zemuna kaže da je današnja presuda "svetski događaj".

Foto: M. Milanković / RAS Srbija

- Nisu me pustili da uđem u stranku i čujem šta ima da kaže, zato ga čekam ovde da vidim da li je zadovoljan - rekla je ona.

12.40 - Haško tužilaštvo: Razmotrićemo presudu i osnov za žalbu

Tužilaštvo Haškog tribunala saopštilo je danas, nakon oslobađajuće presude lideru SRS Vojislavu Šešelju, da je "uzelo na znanje presudu" i da će razmotriti da li ima osnova za žalbu.

"Pažljivo ćemo razmotriti izvođenje zaključaka Sudskog veća, koje je dovelo do ovog ishoda, uključujući različito mišljenje, kao i nalaze koji odstupaju od pravnih prinicipa Tribunala i potom ćemo odlučiti da li ima osnova za žalbu", saopštilo je Tužilaštvo Tribunala.

12.35 - Krasić: Nisu imali na osnovu čeka da ga osude

Funkcioner SRS Zoran Krasić kaže za "Blic" da je očekivao oslobađajujću presudu.

- Za mene ona nije iznenađenje. Nisu imali na osnovu cega ga da ga osude - rekao je on.

12.32 - Popov: Presuda Šešelju ostavlja gorak ukus u ustima

Direktor Centra za regionalizam Aleksandar Popov izjavio da odluka Haga ostavlja "gorak ukus u ustima nenamirene pravde"."

- Ovo je nenamirena pravda za sve žrtve progona na nacionalnoj osnovi i etničkog čišćenja kroz delovanje paravojnih formacija kojima je Šešelj komandovao, a koje su ostavile trajne posledice u Vojvodini i posebno Hrtkovcima, gde je celo selo ispražnjeno delovanjem 'šešeljevaca' - rekao je Popov. On je dodao da Zagreb neće biti zadovoljan presudom i da će se samo nastaviti trend loših odnosa.

12.30 - Nataša Kandić: Presuda iznenađujuća, neće opstati u žalbenom postupku

Osnivač Fonda za humanitarno pravo Nataša Kandić kaže da je Šešeljeva presuda iznenađujuća i da teško može da se održi u žalbenom postupku.

Nataša Kandić

"Obrazloženje te sudske odluke zadire u neke druge presude i protivreči nekim sudski utvrđenim činjenicama... Presuda teško da može da se održi jer je izrečeno toliko novih zaključaka koji su suprotstavljeni mnogih zaključcima o zločinima i u BiH i u Hrvatskoj", rekla je Nataša Kandić. Opširnije pročitajte OVDE.

12.26 - Šešelj daje intevju za ruske medije

Lider SRS a povukao se u svoj kabinet gde daje intervju ruskoj drzavnoj televiziji.

12.24 - Mrkonjić: Šešelj je heroj što je odslužio 12 godina u Hagu

Počasni predsednik SPS Milutin Mrkonjić, koji je sa Šešeljom u prijateljskim odnosima, smatra da je njegovo oslobađanje dobro i za njega i za državu.

- Šešelj je odslužio 12 godina u Hagu i to je veliko herojstvo. Ne verujem da će biti nekih reperkusija u regionu, pre svega u Hrvatskoj - kaže Mrkonjić za "Blic". Na pitanje da li će slaviti sa liderom radikala, on navodi da će videti sutra.

- Mada, to i nije za slavlje, zbog izdržane kazne. Ipak, velika je stvar što je neki Srbin u Hagu oslobođen - dodaje Mrkonjić.

12.20 - Obradović: Više nema naloga za hapšenje Šešelja

Šef pravnog tima Srbije u Hagu Saša Obradović rekao je danas da nema više naloga Haškog tribunala za hapšenje lidera Srpske radikalne stranke, te da je Vojislav Šešelj posle današnje oslobađajuće presude slobodan čovek. On je dodao da nije očekivao oslobađajuću presudu.

"Međutim, nisam iznenađen argumentima sudskog veća za takvu odluku, jer je i naš pravni tim iste argumente izneo i u sporu po tužbi protiv Hrvatske", rekao je Obradović, koji se nalazi u Hagu.

12.10 - Ispred sedišta SRS mirno

Kako javlja reporter "Blica" ispred sedišta SRS je mirno, jedino se mogu čuti komentari prolaznika o presudi. Mnogi prilaze novinarima kako bi pitali da li je zaista istina da je Šešelj oslobođen.

12.04 - Šešelj: Mogao bih da im tražim još 2 miliona

- Možda sam mogao bar malo da dobijem da ne besne srpski neprijatelji i oni koju si antisrpski nastrojeni - rekao Šešelj.

Foto: M. Milanković / RAS Srbija

On je dodao da je ideja "velike Srbije" snažna i bez njega. Takođe, je dodao da je podneo zahtev da mu se isplati 12 miliona evra.

- Za ove četiri godine bih mogao da dodam još dva miliona jer sam jako patio, i razboleo se od nekih novih bolesti za te godine - rekao je Šešelj i dodao da Republiku Srbiju neće tužiti. Šešelj je dodao da bi sigurno dobio veću kaznu da mu je sudio sudija koji je izrekao presudu Karadžiću. Opširnije pročitajte OVDE.

12.02 - U prostorijama SRS se očekuje obraćanje Šešelja

U sedistu SRS a u Zemunu se ocekuje da se za desetak minuta obrati Šešelj. U pres sali koja je krcata novinarskih ekipa iz Srbije, ali i iz Hrvatske i Rusije, se nalaze i Šešeljevi sinovi. Oni nisu bili raspolozeni da komentarisu presudu pre obraćanja njihovog oca.

Foto: RAS Srbija Šešeljevi sinovi na konferenciji

Šešelj nije pratio izricanje presude, ali članovi stranke su Haški tribunal pratili iz okolnih kafića na Magistralnom putu gde je vladala prava euforija.

12.00 - Drašković: Sa presudom je pala i propaganda da je Haški tribunal antisrpski

Povodom oslobađajuće presude Vojislavu Šešelju, lider SPO Vuk Drašković kaže za "Blic" da je optužnica protiv lidera radikala pala, jer je Sudsko veće odbilo da osuđuje za verbalni delikt.

Vuk Drašković

- Pala je i propaganda u Srbiji onih koji tvrde da je Haški tribunal antisrpski i da tamo osuđuju samo Srbe - navodi Drašković.

11.50 - Stevandić: Presuda Šešelju je kompenzacija za presudu Karadžiću

Potpredsednik Narodne skupštine Republike Srpske Nenad Stevandić smatra da je oslobađajuća presuda Haškog tribunala lideru Srpske radikalne stranke Vojislavu Šešelju dokaz da je pravda spora, ali dostižna.

"Ovakva presuda je kompenzacija za visoku prvostepenu presudu bivšem predsedniku Republike Srpske Radovanu Karadžiću. Dugogodišnja upornost srpskog naroda u dokazivanju istine konačno je počela da daje rezultate", rekao je Stevandić Srni.

11.43 - Hrvatski mediji o presudi: "Vođi srpskih radikala baš ništa nisu dokazali"

Hrvatski mediji komentarišu da po "ovoj presudi Haga ispada da je ratni huškač 12 godina proveo nevin u pritvoru". Šta još pišu hrvatski mediji o presudi lideru radikala, pročitajte OVDE.

Foto: Jutarnji / screenshot Jutarnji.hr

11.35 - Euforija u prostorijama SRS

U prostorijama Srpske radikalne stranke vlada prava euforija nakon što je oslobađajuće presude Vojislavu Šešelju, javlja naš izvestač sa lica mesta.

11.30 - Tužilaštvo ima pravo na žalbu

Presuda Šešelju je prvostepena i na nju će haško tužilaštvo imati pravo da ulože žalbu.

Sudija Žan Klod Antoaneti rekao je da je danaas pročitao sažetak presude, koja ukuopno ima 100 strana, a na kraju izricanja cela presuda biće podeljena učesnicima u postupku.

"KO KOLJE, ZLO NE MISLI" Sva Šešeljeva divljanja od povratka iz Haga Tokom godinu i po dana od kako je lider Srpske radikalne stranke (SRS) Vojislav Šešelj pušten iz Haškog tribunala na slobodu mogli smo da se naslušamo i nagledamo svakavih gluposti. Incidenti i skandali su nešto što se već odavno vezuje za lidera radikala, a u galeriji pogledajte kojim je sve postupcima za ovih godinu i po dana privukao veliku pažnju javnosti. Nisu izostale najprimitivinje i najvulagarnije uvrede i prostakluci, paljenje zastava, odvratne dvosmislene poruke o klanju, sramna ruganja naročito ženama... Pročitajte još

DEVETI KRUG PAKLA Šešelj prosi glasove u blatu „Farme“

ŠEŠELJ STIGAO KUĆI: Hag je hteo da me se otarasi

11.21 - Šešelj oslobođen po svim tačkama optužnice

Veće je saopštilo da Šešelj nije kriv za progon, ubistvo, mučenje, deportaciju, pustošenje i razaranje gradova, razaranje religioznih objekata, pljačku javne i porivatne imovine .

"Vojislav Šešelj nije kriv", saopštilo je Veće.

"Šešelj je po izricanju ove presude slobodan čovek", rekao je sudija Žan Klod Antoaneti.

11.20 - Nema veze između govora i zločina

Veće je saopštilo da je Šešelj ove reči izgovorio u okviru protivljenja politici Srbije i da su oni značili iskazivanje alternativnog političkog stanovništa koje nije sprovedeno.

"Nema veze između govora i zločina počinjenih 1992. u Mostaru, Zvorniku i Sarajevu", saopštilo je Veće.

11.18 - Orešković: Zagreb očekuje najstrožu kaznu za Šešelja

U vreme izricanja prvostepene presude haškom optuženiku u lideru Srpske radikalne stranke Vojislavu Šešelju u Haškom tribunalu, hrvatski premijer Tihomir Orešković je u poseti Vukovaru, gde će obići vukovarsku bolnicu, Spomen dom Ovčara i odati počast postradalima. Šta je Orešković rekao o Šešelju pročitajte OVDE.

11.15 -Veće: Šešelj nije kriv za ratnohušačke govore

Veće je prihvatilo da širenje ideologije nije zločinačko, ali da treba analizirati uticaj Šešeljevih govora na ljude.

Veće navodi govor održan na putu za Vukovar 1991. godine, kada je Šešelj rekao: „Čitav taj prostor će uskoro biti očišćen od ustaša“ i da „Nijedan ustaša ne sme živ izaći iz Vukovara; ustaše predajte se, nema više potrebe da ginete“.

Veće pominje i govor u kom je Šešelj pozvao četnike da se osvete Balijama 1992. godine u Malom Zvorniku, kao i govor održan u Hrtkovcima 6. maja 1992. godine u kom kaže da "Hrvatima nema mesta u Hrtkovcima“.

"On zaista jeste održao govor u Vukovaru i na putu za Vukovar, ali je moguće da su ti govori bili upućeni dizanju morala kod njegovih partijsih drugova", saopštilo je veće.

Veće je pomenulo i dva Šešeljeva govora održana u aprilu 1992. godine u Skupštini u kojima je rekao:

"Po istom onom pravu po kom je Tuđman proterivao Srbe, mi genocidne radnje nećemo primenjivati, jer to nama nije u krvi. Nećemo vas ubijati, ali ćemo vas lepo spakovati u kamione i vozove, pa se snalazite u Zagrebu". (April 1992. godine)

11.10 - Veće: Nije bilo udruženog zločinačkog poduhvata

Tužilaštvo nije dokazao postojanje udruženog zločinačkog poduhvata.

"Nije odgovoran za fizičko počinjavanje progona. Veće jednoglasno odbacuje odgovornost za deportaciju, premeštanje, zločina protiv čovečnosti navedenih u optužnici", saopštilo je Veće.

11.06 - Veće o "velikoj Srbiji"

Veće kaže da nije rasvetljen širi kontekst "velike Srbije", jer tumačenje tužitelja zamagljuje hronologiju događaja ili ih iskrivljuje.

"Prpojekt 'velike Srbije' je apriori politički, a ne kriminalni cilj. Samo SRS je imao za cilj stvaranje 'velike Srbije, koja je trebalo da obuhvati sve Srbe", reklo je Veće i dodalo da mema zaključka da je proglašenje automonomije srpskog naroda u Hrvatskoj i BiH nije bilo kriminalno.

11.00 - Veće nabraja zločine

Veće nabraja zločine koji su se dogodili, međutim još nije izreklo da li Šešelj ima veze sa njima.

10.57 - Sudija: Šešelj nije kriv za Hrtkovce, Vukovar...

Predsednik Pretresnog veća sudija Žan Klod Antoanerti rekao je čitajući presudu da većina članova veća, uz suprotno mišljenje sudije Flavije Latanci, smatra da tužilaštvo nije podnelo dovoljno dokaza za svoje tvrdnje iz optužnice koji se tiču proterivanja Hrvata iz Hrtkovaca.

"Motivi u Hrtkovcima bili pre svega licne prirode i potreba da se obezbedi smeštaj Srbima koji su ostali bez krova na glavi. Iz govora Šešelja ne može da se zaključi da je učetsvovao direktno u razmeni kuća - a što je prikazana kao glavno sredstvo za proterivanje Hrvata", naveo je sudija.

HRTKOVCI 22 GODINE KASNIJE Meštane i dalje podiđe jeza kad se spomene Šešeljevo ime U Hrtkovcima, selu u kojem je pre 22 godine Vojislav Šešelj došao sa pristalicama i pročitao imena 17 meštana katoličke veroispovesti koji moraju da se isele, i danas se smrznu od straha na pomen njegovog imena. Pročitajte još

10.55 - Veće: Nije kriv za ubistva, orkutna postupanja, mučenja, pljačke...

Veće ocenjuje da tužilac nije predočio dovoljno dokaza da bi se utvrdilo da je Šešelj kriv za ubistvo u Crnoj reci, okrutno postupanje na Ovčari, okrutno postupanje u skladištu Velepromet, mučenje u kasarni i Vugošću, u opštini Nevesinje, ubistvo civila oko Sarajeva, pljačke imanja kod Vukovara.

"Nije kriv za pustošenje sela i gradova", saopštilo je Veće.

10.51 - Šešelj oslobođen za zločine protiv čovečnosti

Veće je saopštilo da Šešelj nije kriv za zločine protiv čovečnosti.

"Ne postoje bitni pravni elementi za krivičnu odgovornost za zločine protiv čovečnosti", saopštilo je Veće.

Foto: RAS Srbija Slobodan Milošević i Vojislav Šešelj

10.50 - Nije dokazano proterivanje civila iz Hrtkovaca

Veće je saopštilo da se "zlostavljanje civila u Hrtkovcima ne može smatrati raspostranjenim i sistematskim napadom na civilno stanovništvo.

"To nije dokazano ni izdaleka", saopštilo je Veće.

10.45 - Veće: Šešelj se distancirao od Žutih osa nakon ubistava u Zvorniku

"Što se tiče Crvenih beretki, neki iz SRS su se učlanili u njih i bili komandanti. Što se tiče Vasketove jedinice, on je bio osnivač SRS", saopštilo je Veće. Jedinice Brneta i Slavka Aleksića formirali su dobrovoljci SRS, ali ih SRS tamo nije poslao", zaključilo je Veće.

10.40 - Nema dokaza da je Šešelj imao veze sa paravojnim snagama

Što se tiče optužbi o učestvovanju paravojnih snaga u zločinima, Veće kaže da su mu predočeni dokazi u kojima se kaže da su bili prisutni Arkanovi tigrovi, Beli orlovi, odred Dušan Silni, Crvene beretke, Jedinica za specijalne operacije, Žute ose, Jedinica Vasilija Vidovića, Gogićeva jedinica, koja je takođe poznata pod imenom Grupa iz Loznice, jedinica Karađorđe, Srpska garda SPO, jedinice Bratislava Gavrilovića i jedinice Slavka Aleksića.

"Nema dovoljno dokaza da se zaključi da je Šešelj bio povezan da Arkanom, jedinicom Karađorđe. Nema dokaza o vezi Šešelja i grupe iz Loznice i jedinice Srpske garde."

10.35 - Hag: "Šešeljevci" su se mogli prepoznati po fizičkom izgledu i odeći

Veće je saopštilo da je detaljno istraživalo ko su bili "šešeljevci" kako ih ne bi brkali sa četnicima.

"Analiza dokaza pokazala je da su se "šešeljevci" mogli identifikovati po fizičkom izgledu i odeći, ali da to nije bilo odlučujuće. Veće je pažljivo identifikovalo pojedince povezane sa SRS, umesto da sve četnike poveže sa Šešeljem", saopštilo je Veće.

10.32 - Veće objašnjava zločine

Veće je prešlo na objašnjavanja konteksta u kojima su se zločini dogodili, pa je opširno govorilo o biografiji Vojislava Šešelja, osnivanju stranaka i ideologiji koju je zastupao. Posebno su obratili pažnju na ustrojstvo SRS, unutarstranačku strukturu i slično.

10.25 - Veće prigovara radu tužilaštva

Tužilac na početku izricanja presude nudi objašnjenje optužnice i tužilaštvu zamera način rada tokom suđenja.

"Pretresno veće je bilo prisiljeno da sledi put koje je zacrtalo tuzilaštvo, pa je uz poteškoće pokušalo da rasplete mrežu", napomenuo je sudija čitajući presudu.

Prema njegovim rečima, štice se utisak da navodni zločinački cilj varira po potrebi optužnice.

"Stiče se utisak da navodni zločinački cilj varira po potrebi optužnice. Tužilac nedosledno koristi reči nasilje i zločin, a neke formulacije ostavljaju utisak da je sama ideja "velike Srbije" kriminogena, a u drugim delima se napadaju sredstva kojima se želela ostvariti", kaže Veće i izražava žaljenje zbog takvog rada tužilaštva.

"Iste činjenice koje se kvalifikuju kao ubistvo, mučenje, deportacije, razaranje i pljačke isto se podvode i pod dela progona. Tužilac je imao cirkularni pristup u kome je svako krivično delo dobilo više kvalifikacija", saopštilo je Veće.

Foto: rts.rs / screenshot

10.23 - Šešeljeva odbrana

Šešelj je tokom svoje odbrane tvrdio da je postojalo više grupa dobrovoljaca, od kojih su neke bile kriminalne i nisu imale veze s njim.

Šešelj je sebe i Srbe prikazao kao žrtve agresije Hrvata i Muslimana, a tvrdi i da su i jedni drugi pokrenuli proitiv ustavno otcepljenje iz SFRJ.

"Organizovanje dobrovoljaca bilo je legitimna odbrana Srba, koji su bili ozbilno ugroženi", kaže Veće.

Veće je saopštilo da se Šešelj pozvao na presude Mrkšiću i Karadžiću i da se oslobađajuće presude u tim slučajevima mogu primeniti i na njega.

10.20 - Šešelj je tvrdio da dobrovoljci nisu pod njegovom kontrolom

Veće je saopštilo da je Šešelj tvrdio da njegovi dobrovoljci nisu bili pod njegovom kontrolom, već pod kontrolom JNA i VRS, koji su imali svoju komandu. Šešelj je tokom suđenja tvrdio da ratni štab nije imao vojnu strukturu, bez obzira na prizvuk, kao i da tituala vojvode nije vojna titula.

"Neki od dobrovoljaca bili su meštani, i već su bili u zoni sukoba, nije ih on tamo slao", saopštlo je Veće.

Foto: RAS Srbija

10.15 - Veće: Optužnica sadrži devet tačaka, od toga su tri zločini protiv čovečnosti, progon, deportacija i nehumana dela

Veće je saopštilo da se 6. tačka optužnice odnosi na ratne zločine, tačka 4. na ubistvo, tačka 8. je mučenje, tačka 9. okrutno postupanje, tačka 12. brezobrzirno razaranje, 13. uništavanje objekata i 14. pljačka

10.14 - Drugo uporište optužnice

Drugo uporište tvrdi da je Šešelj počinio više krivičnih dela direktno: omalovažavao je nesprsko stanivništvo Vukovara i Hrtkovaca, i to posebno Hrvate i pozivao je na njihovo proterivanje.

10.09 - Uloga Vojsilava Šešelja u zločinima

Tužilaštvo tvrdi da je Šešelj učestvovao u udruženom zločinačkom poduhvatu sa Slobodanom Miloševićem, vojnim i paravojnim snagama, "četnicima" i "šešeljevcima".

"Glavna uloga Vojislava Šešelja bila je rasparivanja mržnje i regrutovanje dobrovoljaca koji su slati na teren, pa integrisani u srpske snage, koje su delovale u BiH i Hrvatskoj", saopštilo je Veće.

Foto: RAS Srbija

10.05 - Tokom suđenja saslušano 99 svedoka

Tokom postupka koji je počeo 2007. godine prikupljeno je 1400 dokaznih predmeta, saslušano je 99 svedoka, a presuda broji više od 100 strana, saopštilo je Veće.

10.00 - Počelo izricanje presude

Izricanje presude lideru radikala počelo je u Haškom tribunalu. Presudu čita predsednik pretresnog veća sudija Žan Klon Antoaneti.

9.30 - Za šta bi mogao da bude osuđen, a za šta oslobođen?

Sudeći po toku suđenja koji je javnost u Srbiji godinama pratila preko televizijskih prenosa procenjuje se da bi Šešelj za neke tačke optužnice mogao da bude oslobođen zbog nedostatka dokaza. Predsedavajući sudija tokom suđenja osporavao je tvrdnju tužilaca da je Šešelj govorom mržnje podstrekavao i počinio zločine. Takođe, moguće je da Šešelj bude oslobođen optužbi za ubistva, mučenje, okrutno postupanje, bezobzirno razaranje sela, uništavanje verskih objekata i pljače jer za ove tačke nema dovoljno dokaza. Međutim, sudija smatra da da bilo dovoljno dokaza za optužnice za progon, prisilno premeštanje i deportacije nesrba u Zvorniku, Vukovaru, Nevesinju, širem području Sarajeva i vojvođanskom selu Hrtkovci. Opširnije pročitajte OVDE.

Foto: Tanjug/AP

9.20 - Toma Fila: Biće povoljno čim ga nisu zvali da se vrati

Toma Fila izjavio je nedavno da to što Šešelj ne mora da bude u Hagu za izricanje presude, tumači kao da će lider radikala biti oslobođen. On je dodao da to "u prevodu znači da bi ga ionako pustili da se vrati kući".

- Znači da je presuda povoljna, a to ne mora samo da znači da je oslobađajuća nego da sigurno ne prelazi dve trećine kazne koju bi on trebalo da izdrži - precizirao je Fila. Opširnije pročitajte OVDE.

9.05 - Presuda Karadžiću utiče na presudu Šešelju i Mladiću

Prošlonedeljna presuda Radovanu Karadžiću na 40 godina zbog genocida u Srebrenici, ubistava, progona... sasvim sigurno će uticati i na presudu Vojislavu Šešelju i Ratku Mladiću. Sudsko veće je tokom obrazloženja presude više puta navodilo da su njih trojica zajedno delovali i da je postojao zajednički plan da se Muslimani i Hrvati uklone sa teritorija bosanskih Srba. Opširnije pročitajte OVDE.

Foto: z. lončarević / RAS Srbija Uzalud ovakva podrška: sa mitinga radikala

9.00 - Šešelj: Očekujem da mi kazna bude drakonska

Lider radikala je pre nekoliko dana izjavio da je saznao da će mu izrečena kazna biti drakonska, mada manja od one koju je dobio Radovan Karadžić. Opširnije pročitajte OVDE.

8.50 - Hrvatski mediji: Šešelj je simbol mržnje i ratnohušačke politike

Hrvatski mediji pišu da će se Šešelj vratiti u zatvor samo ako kazna bude veća od 17 godina, a lidera SRS nazivaju "simbolom mržnje i ratnohušačke politike". Opširnije o tome šta danas pišu hrvatski mediji pročitajte OVDE.

Foto: Screenshot Jutarnji list / screenshot Jutarnji list

8.48 - Tužioci: Dokazali smo njegovu krivicu

Očekuje se da će na kraju izricanja predsedavajući Žan Kolod Antoneti saopštiti da li prvi Šešelj ostaje na privremenoj slobodi u Beogradu ili se zahteva njegov povratak u Ševeningen. Tužioci su na suđenju tvrdili da su dokazali krivicu po svim devet tačaka optužnice i tražili su da bude osuđen na 28 godina zatvora.

Foto: RAS Srbija

8.40 - Zašto je slučaj Šešelj neuobičajen?

Televizijski prenosi suđenja Šešelju godinama su izazivali veliku pažnju srpske javnosti. Međutim, vremenom je ona jenjavala, ali je svakako neuobičajeno bilo kako je Šešelj uopšte uspeo da ubedi tribunal da se sam brani od najtežih optužbi.

S druge strane, njegov je slučaj neuobičajen i s obzirom na vreme koje je proveo u pritvoru, gde mu nakon 12 godina suđenja, i zatim puštanja na privremenu slobodu, nije bila doneta ni prvostepena presuda i da se ona izriče tek danas.

8.35 - "Raspoređivao je jedinice koje su činile zločine"

Haško tužilaštvo, naime, smatra da je Šešelj uticao na sve aspekte delovanja dobrovoljaca, i ako nije imao operativnu komandu. Tvrde, da je on te jedinice raspoređivao, odlučivao kada će i gde ići i imenovao njihove zapovednike, koji su mu podnosili izvrštaje o svom delovanju.

8.30 - Hag: "Šešeljevci" hteli da naprave "veliku Srbiju"

Tužilaštvo smatra da su zločini "šešeljevaca" nad Hrvatima i Muslimanima bili su izvršeni u cilju stvaranja jedinstvene srpske države, tj "velike Srbije" na delovima teritorija Hrvatske i BiH.

Foto: Miloš Cvetković / RAS Srbija

Prema haškoj optužnici u ovaj zločinački poduhvat bili su uključeni i tadašnji predsednik Srbije Slobodan Milošević, generali JNA Veljko Kadijević i Blagoje Adžić, pripadnici Državne bezbednosti u Srbiji Jovica Stanišić i Franko Simatović Frenki. Kao i lideri Srba u Hrvatskoj i BiH Milan Babić, Milan Martić i Radovan Karadžić, zatim vođa paravojnih jedinica Željko Ražnatović Arkan i drugi.

LIDER SRS SE RADUJE PRESUDI Hag jača Šešelja na izborima Svi mogući scenariji presude koju će u Hagu izreći Vojislavu Šešelju pozitivno će, što je paradoksalno, uticati na njegov rejting na izborima. Pročitajte još

8.20 - Šešelj: Imam pametnija posla nego da pratim izricanje presude

U obrazloženju odluke, koje je potpisao sudija Mandiaje Nijang, navedeno je da će presuda biti izrečena uprkos odsustvu optuženog, ne zato što se njegovo prisustvo ne zahteva, već zato što on odbija da bude prisutan i što srpske vlasti ne primenjuju adekvatna sredstva da ga na to primoraju. Tribunal je bio pozvao Šešelja da pisanim putem obavesti sud da li želi da prati izricanje presude iz Beograda putem video-linka.

Foto: Tanjug/AP

Međutim, Šešelj je na to rekao da neće gledati prenos saopštavanja presude, niti da ima vremena da se bavi time. Opširnije pročitajte OVDE.

8.15 - Optužnica po tačkama: Progon, deportacija, prisilno premeštanje, ubistva, mučenje...

U tri tačke, optužnica Šešelja tereti za zločine protiv čovečnosti - progon nesrba na političkoj, rasnoj i verskoj osnovi; deportaciju i prisilno premeštanje.

Foto: RAS Srbija

U šest tačaka, lider radikala optužen je za kršenje zakona i običaja rata - ubistva, mučenje, okrutno postupanje, bezobzirno razaranje sela ili pustošenje koje nije opravdano vojnom nuždom, uništavanje verskih objekata i pljačkanje javne ili privatne imovine. Opširnije o tome za šta se sve Šešelj tereti pročitajte OVDE.

8.10 - Hag: Šešelj je govorom mržnje počinio progon Hrvata iz Vukovara i sremskog sela Hrtkovci

Tužilaštvo haškog tribunala tvrdi je da je Šešelj govorom i propagandom mržnje 1991 - 1992. počinio progon Hrvata iz Vukovara i sremskog sela Hrtkovci. Kada su u pitanju zločini u Zvorniku, Vukovaru, Mostaru, Nevesinju, Bosanskom Šamcu, Brčkom i širem području Sarajeva, prema stavu tužilaštva Šešelj ih je "podstakao, pomogao i podržao" time što je dobrovoljce SRS, kao fizičke počinioce, regrutovao, indoktrinirao mržnjom prema nesrbima, organizovao i poslao na ratišta.

Prema optužnici, Šešeljeve reči i dela podstakli su progon desetina hiljada nesrba i ubistvo 905 osoba, a među žrtvama je bilo i jedno novorođenče.

Foto: RAS Srbija Vojislav Šešelj

8.00 - Pratite blog uživo

Poštovani čitaoci, danas ćete na na "Blicovom" sajtu uživo moći da pratite izricanje presude Vojislavu Šešelju (61) u Haškom tribunalu. On je optužen da je govorom mržnje podsticao i pdoržavao ratne zločine u Hrvatskoj i BiH tokom ratnih sukoba.

Izircanje presude Šešelju zakazano je samo nedelju dana nakon što je Haški tribunal izrekao presudu Radovanu Karadžiću na 40 godina zbog genocida u Srebrenici, progona, istrebljenja, ubistava...

Tužilaštvo je u svojoj završnoj reči ranije predložilo sudu da Šešelja osudi na kaznu zatvora od 28 godina. Lider radikala je u pritvoru Haškog tribunala proveo gotovo 12 godina, od februara 2003, kada se predao i dobrovoljno i otišao u Hag, do novembra 2014. kada je pušten da se brani sa slobode zbog lošeg zdravstvenog stanja. Haški tribunal ponovo je od Srbije tražio da uhapsi i izruči Šešelja, međutim to nije urađeno.

Izricanje presude Šešelju počeće u 10 sati, a javnost će saopštavanje moći da je prati preko interneta.